รักษาโรคมะเร็งตับด้วยสมุนไพรฉัตรพระอินทร์ เป็นข่าวปลอม เตือนประชาชนอย่าหลงเชื่อ
นายแพทย์สมศักดิ์ อรรฆศิลป์ อธิบดีกรมการแพทย์ กล่าวถึงกรณีมีกระแสข่าวทางสื่อออนไลน์ ถึงการรักษาโรคมะเร็งตับ ด้วยสมุนไพรฉัตรพระอินทร์ ว่า กรมการแพทย์ โดยสถาบันมะเร็งแห่งชาติ ดำเนินการตรวจสอบข้อเท็จจริงเรื่องนี้พบว่า ใบฉัตรพระอินทร์ มีสารต้านอนุมูลอิสระหลายชนิดเป็นองค์ประกอบ เช่น สารฟลาโวนอยด์ สารฟีนอล และสารอิรีดอย์ส เป็นต้น จากการสืบค้นงานวิจัยพบว่ามีการนำสารสกัดจากใบฉัตรพระอินทร์มาใช้ทดสอบฤทธ์ยับยั้งเซลล์มะเร็ง อย่างไรก็ตาม เป็นเพียงงานวิจัยระดับเซลล์ในห้องปฏิบัติการเท่านั้น ยังไม่มีหลักฐานงานวิจัยทางคลินิกที่ยืนยันแน่ชัดว่าฉัตรพระอินทร์จะสามารถรักษาโรคมะเร็งในมนุษย์ได้ด้านนายแพทย์สกานต์ บุนนาค ผู้อำนวยการสถาบันมะเร็งแห่งชาติ กล่าวว่า ฉัตรพระอินทร์ เป็นสมุนไพรที่ใช้รักษาโรคมาลาเรีย แก้แผลถูกไฟไหม้ หรือน้ำร้อนลวก แก้ไข้ โรคปวดข้อ เป็นยาระบาย ขับระดู แก้คัน กลากเกลื้อน เป็นต้น เป็นสมุนไพรมีคุณประโยชน์แต่ควรศึกษารายละเอียดด้านสรรพคุณ ฤทธิ์ทางเภสัชและวิธีการใช้สมุนไพรอย่างถูกต้อง โดยเฉพาะผู้ป่วยโรคมะเร็งควรปรึกษาแพทย์และอยู่ภายใต้การดูแลของแพทย์อย่างใกล้ชิด